
OBRAZLOŽENJE – SAŽETI PREGLED ČINJENICA I REZULTATA ISTRAŽIVANJA
Rezultati istraživanja u vezi s provedbom Direktive

Neujednačen napredak i izazovi pri upravljanju:
Provedba Direktive o prostornom planiranju morskog područja bila je neujednačena i nepotpuna. Sadržaj planova prostornog planiranja morskog područja uvelike se razlikuje među državama članicama zbog različitih pristupa u pogledu njihove obvezujuće prirode i upravljanja njima.

Utjecaj u području ribarstva i akvakulture:
Direktivom o prostornom planiranju morskog područja nisu postignute velike koristi za ribarstvo. Ribolovne aktivnosti ograničene su prostornim uvjetima, konkurentskim uporabama, premještanjem ribarskih flota i povećanim pritiskom na preostala ribolovna područja. Artizanalni ribolov osobito je ranjiv. Situacija u akvakulturi neznatno se poboljšala, ali u njoj i dalje persistiraju poteškoće: opterećujući postupci izdavanja dozvola, nedostatak namjenskih zona i nedosljedno priznavanje u državama članicama.

Sudjelovanje dionika i socijalna dimenzija:
Iako je sudjelovanje dionika veće, ono je i dalje ograničeno. Ribari i obalne zajednice trpe posljedice nedostatka ranog i smislenog sudjelovanja u procesima prostornog planiranja morskog područja u usporedbi sa sudjelovanjem jačih sektora, kao što su odobalna proizvodnja energije i vodni promet.

Nedostaci u prikupljanju podataka i tehničke prepreke:
Na učinkovitu provedbu planova prostornog planiranja morskog područja utječe nedostatak usklađenih podataka kao i dostatni resursi za prikupljanje podataka i istraživanja, što otežava primjenu pristupa temeljenog na ekosustavu i odgovarajuću integraciju ribarstva i akvakulture u okvire prostornog planiranja morskog područja.

Prekogranična suradnja:
Suradnja država članica s trećim zemljama ostaje ograničena. Iako inicijative, kao što je Inicijativa za morski bazen šireg Sjevernog mora (GNSBI), predstavljaju korake unaprijed, još ne postoji opsežnije prekogranično planiranje te planiranje na temelju morskih bazena. 

Preporuke izvjestiteljice

Jačanje zakonodavne usklađenosti:
Direktiva o prostornom planiranju morskog područja mora biti bolje usklađena s povezanim zakonodavstvom EU-a, posebno s Okvirnom direktivom o pomorskoj strategiji, ZRP-om i Okvirnom direktivom o vodama, kako bi se osigurala dosljedna i učinkovita provedba.

Uravnotežen višenamjenski pristup:
Pri prostornom planiranju morskog područja trebalo bi primjenjivati višenamjenski pristup kojim bi se smanjili konflikti i kojim bi se osiguralo da ribarstvo i akvakultura ne budu isključeni iz morskog područja. Trebalo bi uspostaviti prioritetne zone za ribarstvo i akvakulturu, ako je to moguće, prilagođene različitim segmentima flote i morskim bazenima i temeljene na pouzdanim znanstvenim i socioekonomskim ocjenama.

Uključivo upravljanje i angažman dionika:
Države članice trebale bi osigurati sustavno i rano sudjelovanje svih relevantnih dionika, uključujući male ribare i obalne zajednice. Trebalo bi promicati modele zajedničkog upravljanja kao i lokalni razvoj koji bi predvodile zajednice te lokalne akcijske skupine.

Prekogranična suradnja i suradnja u području morskih bazena:
Komisija i države članice trebale bi prijeći s nacionalnih planova na strategije za morske bazene, razviti makroregionalne okvire planiranja i poboljšati suradnju sa susjednim obalnim državama.

Ulaganja u podatke i istraživanja:
Za prikupljanje podataka i znanstvenih istraživanja trebalo bi dodijeliti izdašna sredstva. Poboljšani podaci omogućit će planiranje utemeljeno na dokazima te osigurati mjesto ribarstva i akvakulture u okvirima prostornog planiranja morskog područja.

Revizija Direktive o prostornom planiranju morskog područja:
Predstojećim Aktom o oceanima trebalo bi revidirati Direktivu o prostornom planiranju morskog područja te uspostaviti dosljedan okvir za bolju koordinaciju postojećih pravnih propisa, uvesti obvezujuće i mjerljive ciljeve kao i poboljšati planiranje kojim se uzimaju u obzir i kopnena i morska područja.

o utjecaju provedbe Direktive 2014/89/EU o prostornom planiranju morskog područja na ribarstvo u odabranim ribolovnim područjima i morskim bazenima 
(2024/2126(INI))
Europski parlament,
–	uzimajući u obzir Direktivu 2014/89/EU Europskog parlamenta i Vijeća od 23. srpnja 2014. o uspostavi okvira za prostorno planiranje morskog područja[footnoteRef:1] (Direktiva o prostornom planiranju morskog područja), [1:  SL L 257, 28.8.2014., str. 135., ELI: http://data.europa.eu/eli/dir/2014/89/oj.] 

–	uzimajući u obzir Direktivu 2008/56/EZ Europskog parlamenta i Vijeća od 17. lipnja 2008. o uspostavljanju okvira za djelovanje Zajednice u području politike morskog okoliša (Okvirna direktiva o pomorskoj strategiji)[footnoteRef:2], [2:  SL L 164, 25.6.2008., str. 19., ELI: http://data.europa.eu/eli/dir/2008/56/oj.] 

–	uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ[footnoteRef:3] (Uredba o zajedničkoj ribarstvenoj politici), [3:  SL L 354, 28.12.2013., str. 22., ELI: http://data.europa.eu/eli/reg/2013/1380/oj.] 

–	uzimajući u obzir Uredbu (EU) 2021/1139 Europskog parlamenta i Vijeća od 7. srpnja 2021. o uspostavi Europskog fonda za pomorstvo, ribarstvo i akvakulturu i izmjeni Uredbe (EU) 2017/1004[footnoteRef:4], [4:  SL L 247, 13.7.2021., str. 1., ELI: http://data.europa.eu/eli/reg/2021/1139/oj.] 

–	uzimajući u obzir Direktivu Vijeća 92/43/EEZ od 21. svibnja 1992. o očuvanju prirodnih staništa i divlje faune i flore[footnoteRef:5] (Direktiva o staništima), [5:  SL L 206, 22.7.1992., str. 7., ELI: http://data.europa.eu/eli/dir/1992/43/oj.] 

–	uzimajući u obzir Direktivu 2009/147/EZ Europskog parlamenta i Vijeća od 30. studenog 2009. o očuvanju divljih ptica[footnoteRef:6] (Direktiva o pticama), [6:  SL L 20, 26.1.2010., str. 7., ELI: http://data.europa.eu/eli/dir/2009/147/oj. ] 

–	uzimajući u obzir komunikaciju Komisije od 5. lipnja 2025. naslovljenu „Europski pakt o oceanima” (COM(2025)0281),
–	uzimajući u obzir svoju Rezoluciju od 7. rujna 2021. o utjecaju priobalnih vjetroelektrana i drugih sustava za proizvodnju energije iz obnovljivih izvora na sektor ribarstva[footnoteRef:7], [7:  SL C 99, 1.3.2022., str. 88.] 

–	uzimajući u obzir Rezoluciju od 9. svibnja 2023. o zajedničkom upravljanju ribarstvom u EU-u i doprinosu sektora ribarstva provedbi mjera upravljanja[footnoteRef:8], [8:  SL C, C/2023/1060, 15.12.2023., ELI: http://data.europa.eu/eli/C/2023/1060/oj.] 

–	uzimajući u obzir svoje stajalište od 18. siječnja 2024. o trenutačnom stanju provedbe zajedničke ribarstvene politike i budućim perspektivama[footnoteRef:9], [9:  SL C, C/2024/5734, 17.10.2024., ELI: http://data.europa.eu/eli/C/2024/5734/oj.] 

–	uzimajući u obzir komunikaciju Komisije od 12. svibnja 2021. naslovljenu „Strateške smjernice za održiviju i konkurentniju akvakulturu u EU-u za razdoblje od 2021. do 2030.” (COM(2021)0236),
–	uzimajući u obzir brifing naslovljen „Fisheries in maritime spatial planning” (Ribarstvo u prostornom planiranju morskog područja), koji je u listopadu 2025. objavila Glavna uprava za usluge parlamentarnih istraživanja,
–	uzimajući u obzir studiju naslovljenu „Implementation of the Maritime Spatial Planning Directive: Impact on fisheries in selected fishing areas and sea basins” (Provedba prostornog planiranja morskog područja: utjecaj na ribarstvo u odabranim ribolovnim područjima i morskim bazenima), koju je u prosincu 2025. objavila Glavna uprava za usluge parlamentarnih istraživanja,
–	uzimajući u obzir članak 55. Poslovnika, kao i članak 1. stavak 1. točku (e) te Prilog III. Odluci Konferencije predsjednika od 12. prosinca 2002. o postupku odobrenja izrade izvješća o vlastitoj inicijativi,
–	uzimajući u obzir izvješće Odbora za ribarstvo (A10‑0000/2025),
A.	budući da povećano natjecanje za pristup morskom prostoru iz različitih aktivnosti i sektora, kao što su ribarstvo, akvakultura, pomorski promet, vodni promet, energija iz obnovljivih izvora na moru, očuvanje prirode, obalni turizam, podvodni kabeli i cjevovodi ili obrana, dovodi do povećane razine konflikta oko njegove upotrebe;
 
B.	budući da se Direktivom EU-a o prostornom planiranju morskog područja za države članice uspostavlja zajednički okvir na temelju kojega one organiziraju uporabu svojih morskih voda te da je njezina svrha promicati održivi razvoj plavog gospodarstva i smanjiti sukobe među sektorima;
C.	budući da Direktiva o prostornom planiranju morskog područja doprinosi zaštiti okoliša na temelju promicanja održivog korištenja morskog prostora te da se njome predviđa da države članice moraju primjenjivati pristup utemeljen na ekosustavu;
D.	budući da je Direktiva o prostornom planiranju morskog područja usko povezana s provedbom drugog zakonodavstva EU-a i međunarodnih pravnih instrumenata, kao što su Okvirna direktiva o pomorskoj strategiji, Uredba o zajedničkoj ribarstvenoj politici, Direktiva o staništima i Direktiva o pticama, Okvirna direktiva o vodama[footnoteRef:10] i Globalni okvir za bioraznolikost iz Kunminga i Montreala; [10:  Direktiva 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike (SL L 327, 22.12.2000., str. 1., ELI: http://data.europa.eu/eli/dir/2000/60/oj).] 

E.	budući da su nakon donošenja Direktive o prostornom planiranju morskog područja 22 obalne države članice do 2016. morale imenovati nadležna tijela te do 31. ožujka 2021. donijeti nacionalne prostorne planove morskog područja za svoje morske vode;
F.	budući da je do danas od te 22 obalne države članice njih 20 donijelo prostorne planove morskog područja, a da su mnoge upravo u postupku njihove revizije;
G.	budući da pri izradi pomorskih prostornih planova države članice moraju uzeti u obzir okolišne, gospodarske, socijalne i sigurnosne aspekte, interakcije kopna i mora, prekograničnu suradnju te osigurati sudjelovanje svih relevantnih dionika;
H.	budući da se razina provedbe Direktive o prostornom planiranju morskog područja uvelike razlikuje među državama članicama zbog razlika u administrativnim i upravljačkim strukturama, u rasponu od lokaliziranih do centraliziranijih sustava;
I.	budući da se pomorski prostorni planovi znatno razlikuju po prirodi i sadržaju jer Direktiva o prostornom planiranju morskog područja nije obvezujuća i državama članicama pri provedbi ostavlja veliku razinu fleksibilnosti;
J.	budući da postoji snažna potreba za prostornim planiranjem morskog područja u područjima s visokom koncentracijom aktivnosti i ograničenim morskim prostorom, kao što su La Manche ili Baltičko more;
K.	budući da su sektori ribarstva i akvakulture pod pritiskom novih sektora plavog gospodarstva, kao što je energija iz obnovljivih izvora na moru, te da na njih utječu mjere za očuvanja mora;
L.	budući da sve veći gubitak ribolovnih područja dovodi do premještanja ribolovnih aktivnosti, povećanog ribolovnog pritiska i tržišnog natjecanja među flotama te nestanka određenih segmenata, posebno u artizanalnom ribolovu;
M.	budući da morska i obalna područja trpe posljedice klimatskih promjena, onečišćenja i štetu od morskog otpada, što utječe i na aktivnosti povezane s morem, morskom biološkom raznolikošću i ribolovnim resursima;
N.	budući da se zaposleni u pomorskom sektoru, kao npr. ribari, mogu suočiti s određenim rizicima ili opasnostima povezanima sa sigurnošću plovila ili izloženošću određenim vrstama nezakonite trgovine na morskim rutama;
O.	budući da brojni prostorni planovi morskog područja obuhvaćaju samo morske prostore i ne uključuju interakcije kopna i mora;
P.	budući da je provedba pristupa temeljenog na ekosustavu nedostatna ili manjkava jer mnoge države članice imaju poteškoća s njegovom primjenom u praksi i usklađivanjem zahtjeva Direktive o prostornom planiranju morskog područja sa zahtjevima iz drugih pravnih propisa, kao što su oni o zajedničkoj ribarstvenoj politici ili pak Okvirna direktiva o pomorskoj strategiji;
Q.	budući da su prikupljanje i usklađivanje podataka ključni za utvrđivanje načina na koji su ribarstvo i akvakultura uključeni u prostorno planiranje morskog područja;
Provedba Direktive o prostornom planiranju morskog područja i njezin utjecaj na ribarstvo i akvakulturu
1.	ističe da unatoč tomu što Direktiva o prostornom planiranju morskog područja pruža relevantan međusektorski okvir za suradnju, države članice neravnomjerno provode taj akt;
2.	pozdravlja činjenicu da su neke države članice ostvarile dobar napredak u provedbi Direktive o prostornom planiranju morskog područja, s integriranim nacionalnim strategijama, namjenskim tijelima i akcijskim planovima za morske bazene;
3.	napominje da su prostorni planovi morskog područja pravno obvezujući u nekim državama članicama, dok su u drugima savjetodavnog karaktera; naglašava da je provedba u državama članicama često otežana zbog institucionalne segmentacije, fragmentiranog upravljanja i neodgovarajućih pravnih mehanizama;
4.	ističe da se provedba i učinkovitost prostornog planiranja morskog područja uvelike razlikuju među morskim regijama EU-a, pri čemu su neke od njih, npr. Baltičko more ili Sjeverno more, u velikoj mjeri obuhvaćene prostornim planovima morskog područja, dok su druge, npr. Sredozemno more, znatno manje pokrivene tim planiranjem;
5.	pozdravlja Inicijativu za morski bazen šireg Sjevernog mora (GNSBI), koja okuplja države članice i zemlje izvan EU-a s ciljem postizanja veće usklađenosti i koordinacije prostornih planova morskog područja;
6.	ističe da su prekogranične inicijative i dalje ograničene i da nedostaje učinkovita koordinacija, što ometa napore koji se ulažu u odgovaranje na zajedničke izazove u međusobno povezanim morskim regijama; izražava žaljenje zbog poteškoća u suradnji u prostornom planiranju morskog područja između država članica i zemalja koje nisu članice EU-a, u prvom redu susjednih obalnih država;
Koristi od prostornog planiranja morskog područja za ribarstvo i akvakulturu
7.	izražava žaljenje zbog toga što se aktualnim pravnim okvirom za prostorno planiranje morskog područja nisu na odgovarajući način postigle očekivane koristi za ribarstvo; primjećuje da prostorno planiranje morskog područja nije znatno doprinijelo poboljšanju predvidljivosti i stabilnosti ribolovnih aktivnosti; naglašava da u sklopu prostornog planiranja morskog područja ne postoji dovoljno mjerljivih pokazatelja povezanih s ribarstvom;
8.	ističe da su, iako pravni okvir za prostorno planiranje morskog područja podrazumijeva neke koristi za akvakulturu, potrebna poboljšanja u određivanju morskog područja, priznavanju sektora, prekograničnoj usklađenosti, pravnoj sigurnosti i izdavanju dozvola;
9.	ističe da cilj smanjenja sukoba između različitih sektora i korisnika mora na najmanju moguću mjeru nije ostvaren u dovoljnoj mjeri, u prvom redu u pogledu ribarstva i akvakulture;
10.	ističe da se priroda sukoba oko upotrebe morskog prostora razlikuje ovisno o vrsti dotičnih aktivnosti ribarstva i akvakulture te da među takvim aktivnostima također može doći do natjecanja za morski prostor; naglašava da su glavni sukobi koji utječu na ribarstvo gubitak ribolovnih područja zbog isključivanja morskih zona, ograničenja pristupa, natjecanja za pristup i prostorne rascjepkanosti, dok su glavni sukobi koji utječu na akvakulturu preklapanja u utvrđivanju zona, ekološki problemi te natjecanje u području ulova;
11.	ističe da ribarstvo nema koristi od prioritetnih ili namjenskih područja i da se aktivnosti često moraju provoditi u za njih nedodijeljenim morskim područjima; napominje da se, iako je akvakultura u načelu prikladnija za rezervirana područja, pristupi među državama članicama uvelike razlikuju te da su postupci izdavanja dozvola često opterećujući;
12.	ističe da se, iako su neke države članice uspostavile višenamjenske zone, pristup uglavnom primjenjuje na temelju projekata; naglašava da se za određene aktivnosti primjena višenamjenskog pristupa pokazala kao vrlo teška, osobito kada su u pitanju ribarstvo, zaštita biološke raznolikosti i obnovljiva energija mora; napominje da višenamjenski pristup izaziva zabrinutost i u pogledu osiguranja i sigurnosti ribara te stručnjaka u području akvakulture;
13.	pozdravlja uspješne primjere zajedničkog lociranja aktivnosti, kao što su fiksna ili plutajuća infrastruktura za odobalne vjetroelektrane koja se može koristiti i za razvoj akvakulture i uzgoj školjkaša, staništa za morsku faunu i floru ili regenerativne aktivnosti;
14.	ističe da je pri provedbi prostornog planiranja morskog područja koordinacija između kopna i mora i dalje kritična slaba točka;
Sudjelovanje dionika i prikupljanje podataka
15.	ističe da se sudjelovanje dionika i obalne zajednice u procesu prostornog planiranja morskog područja povećalo, no da je i dalje ograničeno; izražava žaljenje zbog toga što tom sudjelovanju često nedostaju rani i formalni angažman i savjetovanje, što stvara tek ograničenu priliku za stvaran utjecaj na odluke o planiranju;
16.	prima na znanje uspješne primjere sudjelovanja dionika u nekim državama članicama, kao što su nacionalna savjetovanja i participativni postupci; međutim, izražava žaljenje zbog nedostatka obvezujućih odredbi za sudjelovanje dionika; napominje da to otežava sudjelovanje ribara i stručnjaka u području akvakulture u postupcima savjetovanja i donošenja odluka;
17.	naglašava da nad ribarstvom i akvakulturom često dominiraju drugi, snažniji ili gospodarski važni sektori, kao što je energija na moru; izražava žaljenje zbog činjenice da određeni sektori i subjekti često zaobilaze postupke savjetovanja na štetu manje organiziranih aktera, kao što su mali ribari;
18.	izražava žaljenje zbog nedostatka usklađenih i usporedivih podataka o stanju oceana i mora, ribolovnim resursima i utjecaju klimatskih promjena kao i zbog nedostatka odgovarajućih socioekonomskih podataka; ističe nedostatak usklađenosti među sustavima država članica za prikupljanje podataka;
19.	ističe da neusklađenost podataka, kao što su nekompatibilne geoprostorne polazne vrijednosti, i vremenska neusklađenost, kao što su različiti ciklusi revizije prostornih planova morskog područja, ometaju provedbu usklađenog prostornog planiranja morskog područja i pristupa temeljenog na ekosustavu;
Preporuke
20.	ističe potrebu za cjelovitijim pristupom i boljom koordinacijom relevantnog zakonodavstva EU-a, posebno između Direktive o prostornom planiranju morskog područja i Okvirne direktive o pomorskoj strategiji, kako bi se osigurala dosljedna i učinkovita provedba prostornog planiranja morskog područja;
21.	smatra da bi prostorni planovi morskog područja trebali bolje odražavati prostorne, okolišne i socioekonomske potrebe kao i posebne značajke svakog morskog bazena; naglašava da bi države članice pri osmišljavanju i provedbi prostornih planova morskog područja trebale ojačati koordinaciju između tijela nadležnih za upotrebu zemljišta i pomorskih uprava;
22.	poziva na provedbu uravnoteženog, višenamjenskog pristupa pri prostornom planiranju morskog područja kako bi se negativni utjecaji na ribarstvo i akvakulturu sveli na najmanju moguću mjeru i kako bi se osiguralo da te aktivnosti ne budu isključene iz morskog prostora; smatra da se razvoj određenih aktivnosti povezanih s plavim gospodarstvom ne smije ostvarivati nauštrb proizvodnje morskih prehrambenih proizvoda, prehrambene neovisnosti i očuvanja morske biološke raznolikosti;
23.	ističe potrebu za pojačanom potporom ribarstvu u okviru prostornog planiranja morskog područja; podupire uspostavu jasno utvrđenih prostornih zona i prioritetnih zona za ribarstvo prilagođenih različitim segmentima flote i ribolovnim resursima kao i morskim bazenima te utemeljenih na pouzdanim znanstvenim i socioekonomskim procjenama;
24.	poziva Komisiju i države članice da dodatno integriraju akvakulturu i uzgoj školjkaša u prostorno planiranje morskog područja te da prepoznaju usluge ekosustava koje pruža niskotrofička akvakultura; poziva na to da se u prostornom planiranju morskog područja odrede namjenska morska područja za zone razvoja akvakulture; poziva na olakšavanje postupaka izdavanja dozvola i smanjenje regulatornih prepreka razvoju tih aktivnosti;
25.	ističe potrebu za transparentnim višedioničkim upravljanjem u prostornom planiranju morskog područja; poziva države članice da osiguraju rano, sustavno, smisleno i kontinuirano sudjelovanje relevantnih dionika u procesima i konačnim rezultatima prostornog planiranja morskog područja te da uključe transparentne povratne informacije o tome kako se doprinosi dionika upotrebljavaju pri donošenju odluka; poziva na pravedno postupanje prema svim dionicima i obalnim zajednicama;
26.	smatra da bi zajedničko upravljanje trebalo služiti kao model za upravljanje i donošenje odluka u prostornom planiranju morskog područja; ističe prednosti tog modela, koji omogućuje izravno sudjelovanje dionika, bolje upravljanje ribolovnim resursima, razmjenu najboljih praksi i pristup prilagođen lokalnim uvjetima;
27.	ističe koristi od struktura uspostavljenih odozdo prema gore, kao što su lokalni razvoj pod vodstvom zajednice i lokalne akcijske skupine, za provedbu lokalnog prostornog planiranja morskog područja;
28.	poziva Komisiju i države članice da podupru izgradnju kapaciteta dionika, posebno malih ribara i njihovih organizacija, i obalnih zajednica kako bi bili bolje opremljeni za sudjelovanje u javnim savjetovanjima i postupcima donošenja odluka u vezi s prostornim planiranjem morskog područja;
29.	naglašava da se pri određivanju područja namijenjenih proizvodnji energije iz obnovljivih izvora na moru ili zaštiti morskih ekosustava u obzir mora uzeti utjecaj na ribarstvo i akvakulturu; ustraje u tome da treba sustavno provoditi kumulativne procjene utjecaja na okoliš i socioekonomskog utjecaja te osigurati da se dotični profesionalci, posebno ribari kada je riječ o projektima odobalnih vjetroelektrana, unaprijed obavještavaju i da se s njima prije donošenja odluka obvezno savjetuje; u tom pogledu poziva na provedbu procjena utjecaja postojećih odobalnih vjetroelektrana na stanje ribolovnih resursa;
30.	poziva Komisiju da promicanjem postojećih inicijativa, kao što je GNSBI, podupre pristup prostornom planiranju morskog područja koji bi bio u većoj mjeri prekograničan i koji bi se više temeljio na morskim bazenima; poziva Komisiju i države članice da se zajedno s obalnim susjednim državama uključe u zajedničko upravljanje regionalnim platformama, oslanjajući se na primjer Komisije za zaštitu morskog okoliša Baltičkog mora (poznate i kao Helsinška komisija ili HELCOM);
31.	poziva države članice da se odmaknu od nacionalnih planova i usmjere prema planovima koji su snažnije usredotočeni na morske bazene te da, po potrebi, razviju makroregionalne strategije planiranja, uključujući zajedničke prostorne planove morskog područja; potiče države članice i zemlje koje nisu članice EU-a, osobito susjedne obalne države, da prodube suradnju u području prostornog planiranja morskog područja;
32.	poziva na uključivanje mjera za ublažavanje klimatskih promjena te prirodnih rješenja u prostorno planiranje morskog područja kako bi se riješili problemi koji utječu na ribarstvo i akvakulturu, kao što su erozija obale, porast temperatura, zakiseljavanje oceana i onečišćenje;
33.	ističe potrebu za dodjelom izdašnih sredstava za prikupljanje podataka i znanstvena istraživanja kao i za poboljšanjem razmjene podataka i koordinacije među državama članicama; smatra da će standardiziraniji i usklađeniji podaci i metodologije pomoći u tome da ribarstvo i akvakultura imaju svoje mjesto u prostornom planiranju morskog područja; u tom pogledu naglašava potrebu za razvojem i ažuriranjem znanstvenih podataka o utjecaju klimatskih promjena na ribolovne resurse, naročito onih koji se odnose na promjene u vezi sa ribljim stokovima ili na njihovo raseljavanje;
34.	poziva Komisiju da strogo nadzire provedbu Direktive o prostornom planiranju morskog područja; smatra da bi sljedeće izvješće o evaluaciji Direktive o prostornom planiranju morskog područja trebalo biti usmjereno na prostorni utjecaj na ribarstvo i akvakulturu, sudjelovanje dionika i prekograničnu suradnju te da bi u njemu trebalo iznijeti preporuke o tome kako bi se Direktivom o prostornom planiranju morskog područja mogli ostvariti bolji rezultati u pogledu okolišne, socijalne i gospodarske održivosti;
35.	poziva Komisiju da konsolidira Europsku platformu za prostorno planiranje morskog područja te da u tom smislu osigura primjere projekata prostornog planiranja morskog područja, alata za mapiranje i dobrih praksi; u tom pogledu potiče države članice da se u većoj mjeri koriste tom platformom pri razvoju svojih prostornih planova morskog područja;
36.	podupire reviziju Direktive o prostornom planiranju morskog područja kao dio „Akt o oceanima”, čije se donošenje očekuje 2026.; smatra da bi se tom revizijom trebao uspostaviti dosljedan okvir za poboljšanje koordinacije između postojećeg zakonodavstva i regulatornog okvira pojednostavnjenjem propisa koji se preklapaju, usklađivanjem ciljeva, uvođenjem snažnijih obvezujućih i mjerljivih ciljeva u prostorne planove morskog područja, većom usklađenosti prostornog planiranja morskog i kopnenog područja te uspostavom alata za zajedničko upravljanje; smatra da bi se revizijom Direktive o prostornom planiranju morskog područja također trebao produbiti prekogranični, višenamjenski pristup i dimenzija sudjelovanja dionika;
37.	smatra da bi predstojeća revizija Direktive o prostornom planiranju morskog područja trebala biti popraćena akcijskim planom i namjenskim financijskim sredstvima, posebno u sljedećem višegodišnjem financijskom okviru;
38.	poziva Komisiju da u potpunosti integrira prostorno planiranje morskog područja u razvoj svoje vizije za ribarstvo i akvakulturu za 2040. te da te inicijative poveže sa zaključkom evaluacije zajedničke ribarstvene politike;
°
°	°
39.	nalaže svojoj predsjednici da ovu Rezoluciju proslijedi Vijeću i Komisiji te vladama i parlamentima država članica.

	1. Predstavnici interesnih skupina obuhvaćeni područjem primjene Međuinstitucijskog sporazuma o obveznom registru transparentnosti

	-	Seas at Risk
-	WWF European Policy Office
-	Comité National des Pêches Maritimes et des Élevages Marins
-	Comité National de la Conchyliculture
-	European Molluscs’ Producers Association
-	Régions de France 
-	North Sea Advisory Council
-	European Commission’s DG for Maritime Affairs and Fisheries (MARE)
-	Federation of European Aquaculture Producers (FEAP)
-	Fórum Oceano
-	IUCN

	2. Predstavnici javnih tijela trećih zemalja, uključujući njihove diplomatske misije i veleposlanstva


Navedeni popis sastavljen je pod isključivom odgovornošću izvjestiteljice.

